Diari Oficial de la Generalitat Valenciana


Sumari del DOGV 3205, del 17-03-1998 (1998/1533)

ORDRE de 18 de febrer de 1998, de la Conselleria de Cultura, Educació i Ciència, per la qual es classifiquen els llocs de treball docent d'especial dificultat de centres públics d'Educació Infantil i Primària, per al curs 1997-1998.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3205

Data del DOGV
:   17-03-1998

Secció del DOGV
:   II. AUTORITATS I PERSONAL - A) PLANTILLES ORGÀNIQUES I RELACIONS DE LLOCS DE TREBALL

Número del document
:   1998/1533


Data del document
:   18-02-1998

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 18 de febrer de 1998, de la Conselleria de Cultura, Educació i Ciència, per la qual es classifiquen els llocs de treball docent d'especial dificultat de centres públics d'Educació Infantil i Primària, per al curs 1997-1998. [1998/Q1533]
  
El Reial Decret 895/1989, de 14 de juliol (modificat pels reials decrets 1.664/1991, de 8 de novembre, i 1.774/1994, de 5 d'agost), regula, en el capítol IV, l'ordre de prioritat per a l'adjudicació de llocs de treball docents vacants a centres públics de Preescolar, Educació General Bàsica i Educació Especial, i en els articles 21 i 22, a l'hora de fixar el barem de puntuació, té en compte com a mèrit la permanència interrompuda amb destinació definitiva a centres o llocs singulars d'especial dificultat. D'altra banda, en l'article 24 del mateix capítol i disposició final primera, es determina que les comunitats autònomes amb competències educatives duran a terme la classificació dels esmentats llocs i la seua revisió.
  
La Conselleria de Cultura, Educació i Ciència ha complit el que s'estableix en aquest reial decret, mitjançant la promulgació amb caràcter anual d'ordres per les quals classificava els llocs de treball docent d'especial dificultat, en virtut de criteris relacionats amb el seu difícil exercici i la continuïtat en el desplegament de projectes educatius.
  
Per Ordre de 21 de gener de 1997, de la Conselleria de Cultura, Educació i Ciència (DOGV de 28 de gener), es va actualitzar el catàleg d'unitats i la relació de llocs de treball docent dels centres públics d'Educació Infantil (2.n cicle), Educació Preescolar, Educació Primària i Educació Especial de titularitat de la Generalitat Valenciana, per al curs 1997-1998.
  
Per Resolució de 29 d'octubre de 1997 (DOGV de 12.11.97), el director general d'Ordenació i Innovació Educativa i Política Lingüística va resoldre prorrogar el desenvolupament de projectes de compensació educativa de determinats centres públics d'Educació Infantil i Primària i Educació Secundària Obligatòria, per al curs 1997-1998.
  
Com que, amb la promulgació d'aquestes últimes disposicions legals, es modifica la relació de centres públics susceptibles de catalogar els seus llocs de treball docent com d'especial dificultat, escau revisar-ne la classificació.
  
Per tot això, d'acord amb el que estableix la disposició final primera de l'esmentat Reial Decret 895/1989, i fent ús de les atribucions que tinc conferides,
  
ORDENE
  
Únic
  
Queden classificats, com a llocs de treball docent de caràcter singular d'especial dificultat per al curs 1997-1998, els dels mestres que exerceixen les seues funcions en:
  
a) Centres docents públics, d'Educació Infantil i Primària, declarats d'acció educativa singular (CAES) assenyalats en l'annex I.
  
b) Centres docents públics, d'Educació Infantil i Primària, constituïts per set unitats o menys, amb projecte de compensació educativa de singularitat rural aprovat per Resolució de 29 d'octubre de 1997, de la Direcció General d'Ordenació i Innovació Educativa i Política Lingüística, assenyalats en l'annex II.
  
c) Centres docents públics, d'Educació Infantil i Primària, constituïts per una sola unitat, indicats en l'annex III.
  
d) Escoles llar, assenyalades en l'annex IV.
  
DISPOSICIONS FINALS
  
Primera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, la publicació esdevindrà efectiva a partir del començament del curs escolar 1997-1998.
  
Segona
  
Contra aquesta ordre, que posa fi a la via administrativa, podrà interposar-s'hi un recurs contenciós administratiu, després d'haver-ho comunicat prèviament a l'òrgan que va dictar l'acte impugnat, segons el que disposa l'article 110.3 de la Llei 30/1992, davant del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació de l'Ordre en el Diari Oficial de la Generalitat Valenciana, d'acord amb el que estableix l'article 58.3 de la Llei de la Jurisdicció Contenciosa Administrativa.
  
València, 18 de febrer de 1998
  
El conseller de Cultura, Educació i Ciència,